Is-swabbing għall-Coronavirus se jibda jsir f’Għawdex ukoll; fejn s’issa hemm każ wieħed. Sa jumejn oħra, l-ex VIP Lounge tal-ħeliport fix-Xewkija se jinbidel f’ċentru ta’ swabbings biex min-nhar l-Erbgħa l-Għawdxin ma jkollhomx bżonn jinżlu fiċ-ċentru ta’ Ħal Farruġ. Ma’ Television Malta, il-Ministru għal Għawdex, Clint Camilleri, qal ukoll li se jkun hemm mal-150 sodda fl-Isptar Ġenerali ta’ Għawdex f’każ ta’ ħtieġa għal pazjenti Għawdxin bil-Coronavirus. “Il-persuni li jkollhom bżonn jieħdu t-test, wara li jċemplu, jistgħu jaqbdu l-karozza tagħhom u jsuqu għal dan iċ-ċentru, iniżżlu t-tieqa, jieħdu swab test u jibqgħu sejrin lura d-dar. Dan qed nagħmluh biex nevitaw it-tixrid ta’ din l-infezzjoni,” qal il-Ministru għal Għawdex. Il-Ministru Camilleri qal li bis-sehem tal-Ministeru għas-Saħħa u Steward Health Care, l-Isptar Ġenerali ta’ Għawdex qed ikun attrezzat biex jilqa’ għall-eventwalità li jiżdiedu l-każijiet ta’ Coronavirus f’Għawdex. “Fi ftit tal-jiem oħra se jkollna madwar 150 sodda illiberati, biex ngħidu hekk, u se jintużaw proprju biex ikunu stand-by għall-pazjenti bil-Covid-19.” Biex isir hekk, il-Ministru Camilleri qal li ttieħdet id-deċiżjoni li operazzjonijiet mhux urġenti ma jsirux għalissa, u l-anzjani li kienu jgħixu fir-Residenza Sant’Anna – parti mill-Isptar Ġenerali ta’ Għawdex – qed jiġu trasferiti lejn il-lukanda Downtown, fil-qalba tar-Rabat Għawdex, li ġiet attrezzata bit-tagħmir meħtieġ skont il-pariri tal-awtoritajiet tas-saħħa. Fil-lukanda, li issa se taqdi l-irwol ta’ dar tal-azjani, hemm 80 sodda b’ċans li jiżdiedu 20 sodda oħra. Il-Ministru Clint Camilleri kompla jgħid li l-Kumpless Sportiv tar-Rabat se jsir bażi oħra għall-ħaddiema tal-Protezzjoni Ċivili f’Għawdex. Il-bażi preżenti tad-diparitment tinsab fix-Xewkija. Spjega li b’hekk, żewġ gruppi ta’ ħaddiema tal-Protezzjoni Ċivili ma jkunux f’kuntatt fiżiku flimkien u b’hekk jevitaw it-tixrid tal-Coronavirus. Il-Ministru Camilleri tenna li se jibqa’ jsir l-iscreening tal-passiġieri li jaqsmu l-fliegu, filwaqt li se tkompli ssir il-fumigazzjoni tal-vapuri tal-Gozo Channel u l-karozzi tal-linja. Mil-lum, il-kumpanija Gozo Channel daħħlet fis-seħħ tibdil fl-iskeda tal-vjaġġi bejn il-gżejjer.